立我軒
作者：陳淵
朝代：宋

paragraphs: 是身猶逆旅，真吾所寄耳。
若人問真吾，本空何可擬。
立我物必隨，我應爲物使。
捐物更求我，是以物爲已。
文章鏡面塵，富貴路傍屣。
胡爲認而有，展轉迷不已。
此迷自何得，定以有我起。
達人齊萬變，視彼猶視此。
隤然天地間，形稿心如水。
獨有長存者，萬刼不能死。
夷齊與盜跖，趣操定誰美。
是非儻難分，物我那相訿。
君懷經濟心，題牓故云爾。
我乏異俗才，詩言亦其理。